R. Chmel, minister kultúry SR: (2003-06-25):
Takže ministerstvo kultúry pripravilo a dalo do vlády iniciatívne v máji pomerne rozsiahly materiál, analýzu situácie okolo novostavby Slovenského národného divadla, stavby, ktorá sa vlečie už 18 rokov. Treba povedať, že, a hneď na úvod to vari poviem, takúto podobnú stavbu v minulom roku otvorili v Budapešti. Je to len činohra národného divadla maďarského a má asi také parametre ako toto divadlo a postavili ju za 2 roky. Tým nechcem, samozrejme, teraz váľať všetko na predchádzajúce vlády, ale pravda je tá, že ani jedna z predchádzajúcich vlád si nedala čo len tú minimálnu úlohu a neurobila nejakú hĺbkovejšiu analýzu stavu a všetko, čo súvisí s touto stavbou. My sme túto analýzu urobili. Mohol by som teraz hovoriť o tom, čo to Národné divadlo by malo predstavovať v slovenskej kultúre, čo by mala aj tá stavba predstavovať. Mohol by som hovoriť o tom, či disponujú... (Hlasy z pléna.) Počúvaj, tak ty ma teda opúšťaš teraz v najhoršom? No jednoducho to je tiež vzťah k Slovenskému národnému divadlu, samozrejme, ale nie celého KDH. No v každom prípade treba vari povedať, že nedisponujeme na Slovensku a v Bratislave osobitne žiadnou takouto stavbou, ktorá by spĺňala európske štandardy, pokiaľ ide o divadlá, a aj preto si myslím, že tá novostavba trošku presahovala rámec nášho rezortu. Ale nechcem teraz hovoriť skutočne už tieto nejaké emocionálne výlevy ani to, koľko, dajme tomu, stojí takáto stavba, koľko stojí prevádzka takej stavby, lebo to by bolo zrejme trošku, čo by vás mohlo zahltiť. Jeden údaj, ale, prirodzene, treba povedať. Do tej stavby bolo investovaných do minulého roku asi 3 mld. za tých 17 rokov. Ten 18. rok, to bola necelá pol miliarda. A keby sa mala stavba dokončiť, tak potrebuje minimálne ešte skoro miliardu alebo 850 mil. korún. Ak sa tá stavba dokončí, na čom ministerstvo od začiatku malo záujem, tak prevádzka tej stavby, teda prevádzka Slovenského národného divadla bude predstavovať v rozpočte ministerstva kultúry vyše 800 mil. korún. Dnes budovy 3, Opera, Divadlo Pavla Országha Hviezdoslava a Malá scéna, predstavujú v rozpočte ministerstva kultúry 340 mil. korún. Ten rozpočet by sa tou novou stavbou do roku 2008, keď by malo dôjsť k plnej prevádzke, navýšil na vyše 800 mil. korún. Z tohto hľadiska ministerstvo kultúry predstavilo, resp. prezentovalo aj tú možnosť, ktorá by súvisela s istým polyfunkčným využitím tejto budovy, resp. pri tom budúcom plánovanom rozpočtovaní sme hovorili o tom, že by mohli vstúpiť alternatívne možnosti už pri tom dokončení stavby do hry, možnosti financovania, a potom by možno sa mohlo uvažovať v súvislosti s prevádzkou tejto stavby aj o nejakom inom spôsobe prevádzkovania, ako by ho prevádzkovalo samotné Slovenské národné divadlo. Toto všetko sú skutočnosti, ktoré skutočne len veľmi telegraficky môžem tu povedať a o ktoré sa možno bude ministerstvo kultúry uchádzať pri koncovke pri rozpočte na budúci rok rozpočtový. V každom prípade, ak sa bude ministerstvo uchádzať o financovanie tejto novostavby, tak to bude z tej rozpočtovej rezervy, ktorú, panie poslankyne, páni poslanci, budete mať potom v rukách aj vy. My do tých čias sa pokúsime hľadať možnosti financovania dokončenia novostavby, ako aj jej prevádzkovania, resp. spravovania prevádzky, ale v základe je situácia taká, že dnes po 18 rokoch od začatia tej stavby sa vlastne začalo prvý raz koncepčnejšie uvažovať o tom, čo s tou stavbou, ako ju dokončiť, to znamená prevádzku tejto stavby, a čo to znamená vôbec v sieti divadelníctva v Bratislave a na Slovensku. Takže v tejto chvíli takpovediac snímam viny z ministerstva kultúry, ktoré nastúpilo v októbri 2002, a pokúšame sa hľadať tie najoptimálnejšie riešenia. Pokiaľ ide o rekonštrukciu budovy Slovenskej filharmónie, Reduty, tam treba povedať, že je to trošku v tejto chvíli finančne najmenej náročné v rokoch 2003, 2004, ale celkový náklad stavby, teda rekonštrukcie, ktorá je plánovaná na roky 2003 až 2008, je vo výške 712 mil. Sk. V prvej etape  roku 2003 je naplánovaná oprava a rekonštrukcia strechy vrátane kovu, to je v celkovej výmere asi 2 700 metrov štvorcových. A v rámci kapitálových výdavkov na to máme pridelené prostriedky vo výške 27 mil. korún. V rámci druhej etapy, samozrejme, už naplánované sú potom ďalšie práce, izolácia, odstránenie vplyvu zemnej vlhkosti a tak ďalej, a potom, samozrejme, ďalšie, ale o tých vás zatiaľ nebudem informovať. Ide o finančne najnáročnejšiu etapu potom v tých ďalších rokoch 2005 až 2008, na čo bude potrebných 663 mil. Sk. V tejto súvislosti vás môžem informovať, že z rezervy vlády sme v súvislosti s parlamentným zhromaždením NATO, ktoré by sa malo konať v máji, odsúhlasili na tento rok 39,5 mil. Sk a v budúcoročnom rozpočte navýšenie takmer o 27 mil. Sk. Pokiaľ ide o rekonštrukciu a modernizáciu areálu Slovenskej národnej galérie v Bratislave, tak táto potreba vyplynula z kritickej situácie, ktorá viedla k uzavretiu výstavných priestorov súvisiacich s tým premostením tzv. modernej prístavby v roku 2001. A v tejto chvíli vlastne v roku 2002 bol schválený návrh projektu a v roku 2003, v tomto roku prebehla architektonická súťaž, ktorá poskytla 3 výberové koncepty, a boli vyčlenené prostriedky vo výške 8 mil. Sk na prípravu a projektovú dokumentáciu, ktoré zatiaľ neboli vyčerpané. V priebehu tohto roka a budúceho roka sa uskutoční vyhodnotenie činnosti samotnej Slovenskej národnej galérie, upresnenie spôsobu jej pôsobenia a zodpovednosti za výkon kultúrnej politiky vôbec a následne potom sa upresní zadanie architektonickej súťaže. Takže v tomto zmysle je ten odhad stavebných investícií pre Slovenskú národnú galériu, pre jej celkovú rekonštrukciu vo výške asi 430 mil. Sk, ktoré by sa mali preinvestovať v priebehu budúcich 6 rokov. Pán predsedajúci, skončil som. P. Rusko, podpredseda NR SR: Ďakujem pekne, pán minister. Nech sa páči, zaujmite miesto pre navrhovateľa. Hlási sa niekto ústne do rozpravy, keďže písomné prihlášky nemám? Pán poslanec Jarjabek. Ďakujem. Končím možnosť prihlásiť sa do reakcií na pána ministra. Pán poslanec, nech sa páči.